CELEX: 32022D0997
Language: sk
Date: 2022-04-07 00:00:00
Title: Rozhodnutie Rady (EÚ) 2022/997 zo 7. apríla 2022 o pozícii, ktorá sa má v mene Európskej únie zaujať na desiatom zasadnutí Konferencie zmluvných strán Štokholmského dohovoru o perzistentných organických látkach, pokiaľ ide o návrh na zmenu prílohy A k uvedenému dohovoru

27.6.2022   
               
               
                  SK
               
               
                  Úradný vestník Európskej únie
               
               
                  L 168/63
               
            
         ROZHODNUTIE RADY (EÚ) 2022/997
         zo 7. apríla 2022
         o pozícii, ktorá sa má v mene Európskej únie zaujať na desiatom zasadnutí Konferencie zmluvných strán Štokholmského dohovoru o perzistentných organických látkach, pokiaľ ide o návrh na zmenu prílohy A k uvedenému dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Štokholmský dohovor o perzistentných organických látkach (ďalej len „dohovor“) nadobudol platnosť 17. mája 2004 a v mene Únie bol uzavretý rozhodnutím Rady 2006/507/ES (1).
                  
               
                     (2)
                  
                  
                     Dohovor sa v Únii vykonáva nariadením Európskeho parlamentu a Rady (EÚ) 2019/1021 (2).
                  
               
                     (3)
                  
                  
                     Podľa článku 8 dohovoru môže konferencia zmluvných strán dohovoru zaradiť chemikálie do zoznamu v prílohe A, B a/alebo C k dohovoru a stanoviť kontrolné opatrenia týkajúce sa takýchto chemikálii.
                  
               
                     (4)
                  
                  
                     Očakáva sa, že konferencia zmluvných strán dohovoru na svojom desiatom zasadnutí prijme rozhodnutie o zaradení ďalších chemikálií do zoznamu v prílohe A k dohovoru.
                  
               
                     (5)
                  
                  
                     V záujme ochrany ľudského zdravia a životného prostredia pred ďalším uvoľňovaním kyseliny perfluórhexánsulfónovej (PFHxS), jej solí a príbuzných zlúčenín PFHxS je potrebné znížiť alebo ukončiť výrobu a používanie uvedených chemikálií na celosvetovej úrovni a podporiť ich zaradenie do zoznamu v príslušných prílohách k dohovoru.
                  
               
                     (6)
                  
                  
                     Je vhodné stanoviť pozíciu, ktorá sa má v mene Únie zaujať na desiatom zasadnutí konferencie zmluvných strán, pokiaľ ide o zmeny prílohy A k dohovoru, keďže uvedené zmeny budú pre Úniu záväzné,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na desiatom zasadnutí konferencie zmluvných strán Štokholmského dohovoru o perzistentných organických látkach, je podporiť zaradenie kyseliny perfluórhexánsulfónovej (PFHxS), jej solí a príbuzných zlúčenín PFHxS do zoznamu v prílohe A k dohovoru bez zvláštnych výnimiek, s náležitým zohľadnením relevantných odporúčaní Výboru pre posudzovanie perzistentných organických látok.
         
         
            Článok 2
            Vzhľadom na vývoj na desiatom zasadnutí konferencie zmluvných strán dohovoru sa môžu zástupcovia Únie po porade s členskými štátmi v rámci koordinačných zasadnutí na mieste a bez ďalšieho rozhodnutia Rady dohodnúť na spresnení pozície uvedenej v článku 1.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Luxemburgu 7. apríla 2022
            
               
                  Za Radu
               
               
                  predseda
               
               J. DENORMANDIE
            
         
         
            (1)  Rozhodnutie Rady 2006/507/ES zo 14. októbra 2004 o uzavretí Štokholmského dohovoru o perzistentných organických látkach v mene Európskeho spoločenstva (Ú. v. EÚ L 209, 31.7.2006, s. 1).
         
            (2)  Nariadenie Európskeho parlamentu a Rady (EÚ) 2019/1021 z 20. júna 2019 o perzistentných organických látkach (Ú. v. EÚ L 169, 25.6.2019, s. 45).